Myrkkykatko

Myrkkykatko eli täplämyrkkykatko (Conium maculatum) on erittäin myrkyllinen noin 50–150 senttimetriä pitkä kaksivuotinen sarjakukkaiskasvi, jonka hedelmissä oleva hermomyrkky saa aikaan hengityslihasten lamaantumisen ja näin sydämen pysähtymisen. Kasvia tavataan puutarhoissa, pihoilla, tienvierillä, jouto- ja täytemailla. Myrkkykatkoa esiintyy myös Suomessa. Myrkkykatko muistuttaa osittain koiranputkea (Anthriscus sylvestris), mutta erottuu varresta, joka on sileä ja punatäplikäs sekä rehevä alapäästä. Myrkkykatkon tuntomerkkejä on myös sen kissanvirtsaa muistuttava haju. Se on ylhäällä uurteinen ja runsaasti haarainen.

Myrkkykatkoa kasvaa Keski- ja Etelä-Euroopassa Etelä-Suomesta etelään, sekä Pohjois-Afrikassa. Ihmisen mukana se on levinnyt myös Pohjois-Amerikkaan.

Myrkyllisyys 
Myrkkykatko sisältää ainakin seuraavia myrkyllisiä alkaloideja: koniinia (C8H17N, CAS-numero 458-88-8), gamma-koniseiinia (C8H15N, CAS-numero 1604-01-9) ja N-metyylikoniinia (C9H19N, CAS-numero 35305-13-6).

Kreikkalainen filosofi Sokrates kuoli myrkkykatkosta tehtyyn juomaan. Myrkkykatkosta uutettua juomaa käytettiin Antiikin Kreikassa muun muassa vankien myrkyttämiseen, esimerkiksi mainitun Sokrateen lisäksi peloponnesolaissodan Ateenan laivaston Spartasta palanneet voittoisat komentajat.

Lähteet

Aiheesta muualla 
 Suomen Lajitietokeskus: Myrkkykatko (täplämyrkkykatko) – Conium maculatum
 Kasviatlas 2020: Myrkkykatkon eli täplämyrkkykatkon (Conium maculatum) levinneisyys Suomessa.
LuontoPortti: Myrkkykatko (Conium maculatum)
United States Department of Agriculture (USDA): Conium maculatum 
Flora of China: Conium maculatum 
Dr. Duke's Phytochemical and Ethnobotanical Databases: Conium maculatum  
Centre for Agriculture and Biosciences International (CABI): Conium maculatum (poison hemlock) 

Katkot
Myrkylliset kasvit
Hermomyrkyt
Seulonnan keskeiset artikkelit